དེ་ནས་ཤ་བ་རིག་རྡོས་མགོ་བོ་སྒུར་ཙམ་ཐེངས་འགའ་བྱས་ཏེ་འདི་འདྲ་མ་བརྗོད་ང་ཚོ་ནི་ཤ་ཕྲག་གཅིག་གི་གདོང་རྒྱུད་ཡིན་ཚུལ་སོགས་ཚིག་འཇམ་ཐོག་ནས་བརྗོད་ཀྱང་དེ་ལས་ལྡོག་སྟེ་ཤ་བ་ལྷ་རྡོ་ཁྲོ་བས་རྣམ་འགྱུར་ཐོག་དེ་འདྲ་གཏན་ནས་ཡོང་གི་མ་རེད་ཟེར།དེ་ནས་ཤ་བ་རིག་རྡོ་ཁོང་ཁྲོ་ལངས་ནའང་བཟོད་སྒོམ་བྱས་ཏེ།ཡ་ཤ་བ་ལྷ་རྡོ་དེ་འདྲ་མ་བརྗོད།ང་ཚོ་ཚང་མ་བདེ་བ་འདོད་པ་ལས་སྡུག་བསྔལ་མི་འདོད་མཁན་གཅིག་གྱུར་ཡིན།ལྷག་དོན་ཆུ་མིག་འདིའི་བདག་དབང་རྩོད་ཀྱི་མེད་ལ།ང་ཚོར་ཆུ་བཏུང་བཅུག་རོགས་བྱོས་ཞེས་བརྗོད་ཀྱི་ཡོད།མ་ཟད་ཆུ་མིག་ཁྱོད་ཚོའི་ཡིན་པས་དཔང་རྟགས་ཅི་ཞིག་བཏོན་རྒྱུ་ཡོད་ཅེས་སྨྲས་པ་དང་།དེ་ནས་རིམ་གྱིས་གཡས་རུ་སྡེ་པའིི་ཤ་བ་རྣམས་ཀྱང་ཁོང་ཁྲོ་ལངས་ཏེ་ཙག་ཙིག་གི་སྒྲ་མང་པོ་སྒྲོག་པ་དང་།མཐར་གཡོན་རུ་སྡེ་པའི་ཤ་བ་རྣམས་ཀྱི་ད་རང་ཚུགས་ཟིན་ན་དགའ་ས་རེད་སྙམ་སྟེ་ཆུ་མིག་འཁྲིས་ནས་ཕྱིར་འཐེན་བྱས།དེ་ནས་གཡས་རུ་སྡེ་པའི་ཤ་བ་རྣམས་ཀྱིས་སྐོམ་མ་སེལ་བར་དུ་ཆུ་བཏུང་།སྐོམ་པ་སེལ་རྗེས་རི་གཤོངས་རྒྱུད་དེ་རྩྭ་ཟ་བཞིན་བསྡད།རིམ་གྱིས་མཁའ་དབྱིངས་ལ་ཆུ་འཛིན་མཁྲེགས་ཤིང་།གཉིས་སྐྱེས་ཚོགས་ཀྱིས་སྒྲ་དབྱངས་སྣ་ཚོགས་ཤིག་སྒྲོག་ནས་གཤོག་འགྱུར་གྱིས་ལྡིང་སྐོར་བྱེད།རིམ་པས་ཆར་པ་སིམ་སིམ་བབས་པ་དང་།གཡས་རུ་སྡེ་པའི་ཤ་བ་རྣམས་དགའ་སྐྱིད་ཀྱི་རི་ངོས་མཆོང་རྒྱུག་བྱེད་བཞིན་གནས།ཆར་པ་རྒྱུན་ཆད་མེད་པ་བབས་པའི་དབང་གིས་འཐུང་ཆུའི་དཀའ་ངལ་ཡོངས་སུ་སེལ་བར་གྱུར།